CELEX: 32015R1494
Language: bg
Date: 2015-09-04 00:00:00
Title: Регламент (ЕС) 2015/1494 на Комисията от 4 септември 2015 година за изменение на приложение XVII към Регламент (ЕО) № 1907/2006 на Европейския парламент и на Съвета относно регистрацията, оценката, разрешаването и ограничаването на химикали („REACH“) по отношение на бензен (Текст от значение за ЕИП)

5.9.2015   
            
            
               BG
            
            
               Официален вестник на Европейския съюз
            
            
               L 233/2
            
         РЕГЛАМЕНТ (ЕС) 2015/1494 НА КОМИСИЯТА
   от 4 септември 2015 година
   за изменение на приложение XVII към Регламент (ЕО) № 1907/2006 на Европейския парламент и на Съвета относно регистрацията, оценката, разрешаването и ограничаването на химикали („REACH“) по отношение на бензен
   (текст от значение за ЕИП)
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕО) № 1907/2006 на Европейския парламент и на Съвета от 18 декември 2006 г. относно регистрацията, оценката, разрешаването и ограничаването на химикали (REACH), за създаване на Европейска агенция по химикали, за изменение на Директива 1999/45/ЕО и за отмяна на Регламент (ЕИО) № 793/93 на Съвета и Регламент (ЕО) № 1488/94 на Комисията, както и на Директива 76/769/ЕИО на Съвета и директиви 91/155/ЕИО, 93/67/ЕИО, 93/105/ЕО и 2000/21/ЕО на Комисията (1), и по-специално член 131 от него,
   като има предвид, че:
   
               (1)
            
            
               В точка 3 от вписване 5 в приложение XVII към Регламент (ЕО) № 1907/2006 се забранява пускането на пазара или употребата на бензен като вещество или като съставка на други вещества или смеси, в концентрация, равна или по-голяма от 0,1 тегловни %.
            
         
               (2)
            
            
               Поради геологични особености природният газ от определени залежи съдържа над 0,1 тегловни % бензен, но по-малко от 0,1 обемни %.
            
         
               (3)
            
            
               Техниките, с които може да се намали концентрацията на бензен в този природен газ до по-малко от 0,1 тегловни %, изискват капиталови разходи от близо 1 милиард евро и оперативни разходи в размер на около 60 милиона евро годишно.
            
         
               (4)
            
            
               При оценката на риска, извършена през 2013 г. от нидерландския институт Rijksinstituut voor Volksgezondheid en Milieu (Национален институт за общественото здраве и околната среда), бе направено заключението, че природният газ, който се пуска на пазара за употреба от потребителите и има пределна концентрация на бензен над 0,1 тегловни %, но под 0,1 обемни %, не представлява неприемлив риск за здравето.
            
         
               (5)
            
            
               В становището си от 28 ноември 2014 г. (2) Комитетът за оценка на риска (КОР) на Европейската агенция по химикали (ECHA) потвърди, че експозицията на потребителите на въздействието на концентрациите на бензен в природния газ, които са над 0,1 тегловни %, но под 0,1 обемни %, не представлява риск за здравето на потребителите, за който не са налице подходящи мерки за контрол.
            
         
               (6)
            
            
               Високите разходи за намаляване на концентрацията на бензен в природния газ до под 0,1 тегловни % биха били непропорционални, а и предвид становището на КОР — излишни за целите на контрола на риска. Поради това Регламент (ЕО) № 1907/2006 следва да бъде изменен, за да се даде възможност за пускането на пазара и употребата на природен газ с концентрация на бензен под 0,1 обемни %.
            
         
               (7)
            
            
               Мерките, предвидени в настоящия регламент, са в съответствие със становището на Комитета, създаден съгласно член 133 от Регламент (ЕО) № 1907/2006,
            
         ПРИЕ НАСТОЯЩИЯ РЕГЛАМЕНТ:
   Член 1
   Приложение XVII към Регламент (ЕО) № 1907/2006 се изменя в съответствие с приложението към настоящия регламент.
   Член 2
   Настоящият регламент влиза в сила на двадесетия ден след деня на публикуването му в Официален вестник на Европейския съюз.
   
      Настоящият регламент е задължителен в своята цялост и се прилага пряко във всички държави членки.
      Съставено в Брюксел на 4 септември 2015 година.
      
         
            За Комисията
         
         
            Председател
         
         Jean-Claude JUNCKER
      
   
   
      (1)  ОВ L 396, 30.12.2006 г., стр. 1.
   
      (2)  http://echa.europa.eu/documents/10162/13641/rac_opinion_adopted_benzene_in_natural_gas_en.pdf.
   
      ПРИЛОЖЕНИЕ
      В приложение XVII към Регламент (ЕО) № 1907/2006 във вписване 5, в точка 4 в колона 2 се добавя следната буква в):
      
         
                     „в)
                  
                  
                     природен газ, пуснат на пазара за употреба от потребителите, при условие че концентрацията на бензен остава под 0,1 обемни %“